《马肝峡》
清代·姚椿

暝色落我前，夜卧入寒曲。素灵迭明晦，深秀藏峰绿。

平沙一微步，硖影峻遥瞩。石子霣铿然，倾听久乃续。

泉源引虚籁，泠泠何相属。梦醒空中弦，天风戛珠玉。

翻嫌人语动，乱此幽响触。山泉赴江水，我梦隔凡俗。

作者简介：（1777—1853）江苏娄县人，字春木，一字子寿，号樗寮。监生。在京师与洪亮吉、张问陶等唱和，有诗名。后受学姚鼐，以古文名。曾主讲荆南、景吴书院。工画墨竹。有《通艺阁诗录》、《晚学斋文录》、《樗寮文续稿》。又辑《清文录》。